b'\n_START_ARTICLE_\nGruve (bok)\n_START_PARAGRAPH_\nGruve (original tittel: Gruva) er en dokumentar-bok av den svenske forfatteren Sara Lidman og den svenske fotografen Odd Uhrbom. Boka kom ut i Sverige i 1968, og fikk ekstra aktualitet og mye oppmerksomhet i forbindelse med storstreiken i de svenske gruvene \xc3\xa5ret etter._NEWLINE_Initiativet til boka kom fra Uhrbom. Han hadde tatt bilder av gruvearbeidernes hverdag i Kiruna, Malmberget og Svappavaara, og f\xc3\xa5tt positive tilbakemeldinger fra forlaget. De ville utgi bok, bare Uhrbom eller en forfatter s\xc3\xb8rget for tekst. H\xc3\xb8sten 1967 kontaktet Uhrbom derfor Sara Lidman._NEWLINE_Hun var p\xc3\xa5 denne tiden aktiv i de svenske FNL-gruppenes arbeid, og var akkurat p\xc3\xa5 vei til Svappavaara for \xc3\xa5 prate om Vietnamkrigen da hun fikk foresp\xc3\xb8rselen. Under bes\xc3\xb8ket der m\xc3\xb8tte ogs\xc3\xa5 hun gruvearbeidernes hverdag. Lidman reiste tilbake til gruvedistriktet i desember samme \xc3\xa5ret. Der intervjuet hun om lag 40 arbeidere fra gruvene i Svappavaara og Kiruna. Malmberget rakk hun ikke._NEWLINE_I den ferdige boka utgjorde hennes tekst og Uhrboms svart-hvitt-fotografier adskilte deler. F\xc3\xb8rste del var Lidmans tekster, siste del Uhrboms bilder._NEWLINE_I ettertid knyttes boka sterkt til Kirunastreiken. Det er flere grunner til det. I datidens samfunn var kommunikasjon og media d\xc3\xa5rligere utbygd. Gruvesamfunnene l\xc3\xa5 langt unna Stockholm, gruvearbeidernes liv fjernt fra pressefolks - b\xc3\xa5de geografisk og i overf\xc3\xb8rt betydning. Media s\xc3\xb8kte relevant stoff og bilder. Boka, og ikke minst fotografiene, dekket br\xc3\xa5tt et vakuum. Den var som \xc2\xaben rapport fra en fremmed planet\xc2\xbb. Lidman var dessuten engasjert p\xc3\xa5 de streikede gruvearbeidernes side, og i kampen om opinionen ble boka brukt for alt den var verdt. P\xc3\xa5 grunn av den sterke koblingen mellom streiken og boka har det i ettertid festet seg en misoppfatning om at boka handler om selve streiken._NEWLINE_Gruve kom i en utvidet versjon i Sverige i 1969, og i norsk versjon p\xc3\xa5 Pax forlag samme \xc3\xa5ret.'